**Joniškio rotušė** – rotušė, buvusi Joniškyje. Stovėjo į dešinę (į pietus) nuo Joniškio bažnyčios, tarp Upytės ir Šiaulių gatvių, prie turgaus aikštės. Vienaaukštis pastatas su langais, durimis ir kaminu. Pamatai po arba šalia Baltosios sinagogos (Miesto a. 4a) aptikti 2006 m. ir 2014 m. kai buvo vykdomi archeologiniai tyrinėjimai. Už rotušės Joniškio miesto 1703 m. brėžinyje pavaizduotas gana tankus užstatymas.

Istorija
--------

Nėra tiksliai žinoma, kada buvo pastatyta pirmoji Joniškio rotušė (1616 m. privilegijoje tik nurodoma, kad leidžiama miestiečiams statytis rotušę).
Pagal rašytinius šaltinius žinoma, kad Joniškio rotušėje buvo kalėjimas (1644–1646 m.), vykdavo teismas (1646 m.), burmistras, tarėjai (1636 m.) bei vaitas (1691, 1718 m.) duodavo priesaikas, buvo sprendžiami įvairūs miesto reikalai (1646 m.). 1649 m. minima Rotušės aikštė su gėdos stulpu. Kitame 1650 m. komisijos dokumente rašoma, kad už surinktus tiltų nuomos (per Upytės upę Upytės ir Šiaulių vieškeliais) mokesčius rotušėje turi būti įrengtas laikrodis. 1748 m. ir 1755 m. rotušė sudegė. 1755 m. sausio 31 d. Grabnyčių sueigos akte rašoma, kad yra ieškomas meistras rotušei statyti, kad tam reikia daugiau rąstų ir kiekvienas miestietis įpareigojamas iš savo miško atvežti po 4 rąstus nuo valako. 1756 m. pasirūpinta reikalinga medžiaga, o netrukus konstatuota, kad Joniškio gyventojas „dailidė arba meistras" Tomas Dulskis jau antrą kartą po gaisrų atstato rotušę. 1758 m. sausio 30 d. Grabnyčių sueigos akte pažymima, kad rotušei reikia atvežti keturių sieksnių 24 rąstus pagal meistro nurodytus matmenis. Tos pačios sueigos akte nurodoma, kad rotušėje buvo krautuvių, kurios būdavo išnuomojamos. 1755 m. dokumente teigiama, kad rotušė buvo "dviejų galų su bokštu", o šalia jos – 7 krautuvės. Prieš gaisrą (gaisrus?) (1737 m.) ir po jo (jų) atstatytoje rotušėje buvęs kalėjimas ir prekybos patalpos (1757-1758 m.), kur parduodavę gėrimus, geležį, druską, žuvis, kitas prekes. Atstatytoje rotušėje buvusios krautuvės buvo išnuomojamos (pavyzdžiui, 1760 m. jas nuomojo lentvaitis). Sena dviaukštė rotušė yra minima 1786 m. tačiau jos vieta tiksliau nenurodyta. 1895 m. Joniškio aprašyme yra išskiriami du seniausi miesto pastatai – 1626 [1601–1605] m. statyta katalikų bažnyčia ir iki 1773 m. akmeniniame pastate buvusi miesto rotušė, kurioje tuo metu jau buvo žydų sinagoga („…а также каменое зданiе, где до 1773 г. помещалась городская дума, а теперь еврейская синагога...").

Galerija
--------

* Joniškio rotušės vieta (2016 m.)
* Joniškio rotušės vieta (2016 m.)
* buv. Joniškio rotušės ("Baltosios" sinagogos) pietinė siena su atminimo lenta skirta 1769 m. Šiaulių ekonomijos sukilimui (2020 m.)
* Atminimo lenta skirta 1769 m. Šiaulių ekonomijos sukilimui (2020 m.)

Šaltiniai
---------

1. ↑  Vasiliauskas, E. Joniškio senamiestis
2. ↑  Kontrimas, D. Joniškio sinagogų kompleksas ir Miesto aikštė
3. ↑  VASILIAUSKAS, Ernestas. Surastas naujas XVIII a. pradžios Joniškio istorijos šaltinis. Kultūros barai, 2010, nr. 12, p. 95–98[neveikianti nuoroda]
4. ↑  Kur buvo Joniškio burmistro sodyba XVIII a. pradžioje?, Istorija: mokslo darbai. 2011, T. 83. p.46-49 Archyvuota kopija 2016-03-05 iš Wayback Machine projekto.
5. ↑  VASILIAUSKAS, Ernestas. Kur buvo Joniškio rotušė? *Žemygala*, 2006, Nr. 2(2)–2007, Nr. 1(3), p. 15–28.